| CatalunyaDiari.cat





Els Mossos d'Esquadra busquen des d'aquest matí a primera hora un home que n'ha tirotejat un altre a Sant Adrià de Besòs i que s'ha pogut escapar. Segons ha avançat Ser Catalunya, ha hagut de ser traslladat, en estat greu, a l'Hospital de Can Ruti de Badalona tot i que no es pateix per la seva vida. Tot i que s'han disparat una desena de trets, només tres han impactat contra l'home; cap contra el cap. L'home ferit és una persona de nacionalitat espanyola d'entre 30 i 40 anys, tot i que no n'han trascendit més dades fins al moment.

Els Mossos investiguen els fets i busquen el pistoler

Els Mossos d'Esquadra han activat diverses unitats a la zona per intentar localitzar l'home, segons han confirmat fonts policials a 'CatalunyaDiari'. Ara mateix hi ha una investigació oberta per esclarir els motius del tiroteig i la identitat de l'atacant. Segons han explicat fonts de la policia, el tiroteig ha passat al carrer de la Pollancreda d'aquest municipi de la comarca del Barcelonès.

Els fets han passat a les 7.30 h quan la víctima estava arribant a un punt on té un negoci. L'home ha estat atacat i ell s'ha volgut defensar, però el pistoler ha disparat diversos cops contra ell. Segons han explicat fonts properes a la investigació, es vol saber si l'home agredit i la persona que l'ha atacat es coneixien i si l'enfrontament és derivat d'una problemàtica anterior.

Ara per ara la policia no ha explicat si es tracta d'una disputa per salut pública o si ha sigut un altre mòbil el que ha motivat el tiroteig. La víctima no ha repel·lit l'atac amb cap arma de foc, per tant, l'home que busquen els Mossos no està ferit de bala. No s’ha detingut encara cap persona.

Repunt d'incidents amb armes de foc a Barcelona

A principi de mes de desembre a Can Peguera un cotxe amb quatre persones va disparar contra una família d'ètnia gitana per una disputa familiar. I abans d'acabar l'any un home va ser tirotejat per l'esquena a Sant Andreu per una disputa que tenia ell amb una família també d'ètnia gitana que es va escapar del barri i encara no ha pogut ser localitzada pels Mossos. Tot i que ara per ara no hi ha cap relació entre alguns d'aquests dos fets i el tiroteig d'aquest matí a Sant Adrià —la investigació dels Mossos segueix oberta—, sí que es posa en relleu un repunt d'incidents amb armes de foc a Barcelona i a l'àrea metropolitana.